CELEX: 52021PC0611
Language: mt
Date: 2021-10-06
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll (2021-2024) dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

IL-KUMMISSJONI EWROPEA
            Brussell, 6.10.2021
            COM(2021) 611 final
            2021/0310(NLE)
            
            Proposta għal
            REGOLAMENT TAL-KUNSILL
            dwar l-allokazzjoni tal-opportunitajiet tas-sajd skont il-Protokoll (2021-2024) dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-Ftehim ta’ Sħubija dwar is-Sajd Sostenibbli (SFPA) bejn l-Unjoni Ewropea u l-Gvern tal-Gżejjer Cook ġie ffirmat fit-3 ta’ Mejju 2016 u fl-14 ta’ Mejju 2016 rispettivament, u beda japplika proviżorjament fl-14 ta’ Mejju 2016 għal durata ta’ tmien snin. Il-Ftehim jiġġedded b’mod taċitu u għadu fis-seħħ. L-ewwel Protokoll ta’ erba’ snin dwar l-implimentazzjoni tal-SFPA beda japplika proviżorjament fl-14 ta’ Ottubru 2016 u skada fit-13 ta’ Ottubru 2020. Kemm il-Ftehim kif ukoll il-Protokoll daħlu fis-seħħ fl-10 ta’ Mejju 2017.
               
               
                  Fis-7 ta’ Lulju 2020, il-Kunsill adotta mandat
                     1
                   li jawtorizza lill-Kummissjoni Ewropea tiftaħ negozjati għal Protokoll ġdid għall-SFPA bejn l-Unjoni Ewropea u l-Gvern tal-Gżejjer Cook (il-Gżejjer Cook) u għall-estensjoni possibbli tal-Protokoll
                     2
                   għal dak il-Ftehim, li kellu jiskadi fit-13 ta’ Ottubru 2020. 
               
               
                  Matul l-ewwel ċiklu ta’ negozjati (fis-16 ta’ Lulju 2020), in-negozjaturi tal-UE u tal-Gżejjer Cook qablu li minħabba li dawn in-negozjati huma kumplessi, se jkun hemm bżonn diversi ċikli ta’ negozjati sabiex dawn jiġu ffinalizzati. Għalhekk, iż-żewġ partijiet qablu li jestendu l-Protokoll għal perjodu massimu ta’ sena, f’konformità mal-mandat tal-Kunsill. Din l-estensjoni ġiet stabbilita permezz ta’ Ftehim fil-forma ta’ skambju ta’ ittri li ġie inizjalat fi Brussell u f’Rarotonga (il-Gżejjer Cook) fid-29 ta’ Lulju 2020.
               
               
                  Il-Protokoll ġie estiż għal sena mid-data li ġejja tal-iffirmar tal-iskambji tal-ittri miż-żewġ partijiet, jiġifieri l-14 ta’ Novembru 2020. Minħabba dan, il-Protokoll attwali se jiskadi fit-13 ta’ Novembru 2021.
               
               
                  Abbażi tad-direttivi rilevanti tan-negozjar
                     3
                  , il-Kummissjoni nnegozjat mal-Gżejjer Cook bil-ħsieb li tikkonkludi Protokoll ġdid għall-implimentazzjoni tal-SFPA f’isem l-Unjoni Ewropea. Wara t-tlestija ta’ dawn in-negozjati, ġie inizjalat Protokoll min-negozjaturi fit-28 ta’ Lulju 2021. Il-Protokoll il-ġdid ikopri perjodu ta’ tliet snin mid-data tal-applikazzjoni proviżorja stabbilita fl-Artikolu 11 tiegħu, jiġifieri mid-data tal-iffirmar tiegħu miż-żewġ partijiet.
               
               
                  Il-Protokoll għandu l-għan li jagħti opportunitajiet tas-sajd lill-bastimenti tal-Unjoni fl-ilmijiet tas-sajd tal-Gżejjer Cook f’konformità mal-pariri xjentifiċi u mar-rakkomandazzjonijiet tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC), fil-limiti tal-kwantità żejda disponibbli. L-għan huwa wkoll li tissaħħaħ il-kooperazzjoni bejn l-Unjoni Ewropea u l-Gżejjer Cook, sabiex jinħoloq qafas ta’ sħubija għall-iżvilupp ta’ politika tas-sajd sostenibbli u użu responsabbli tar-riżorsi tas-sajd fiż-żoni tas-sajd tal-Gżejjer Cook, fl-interess taż-żewġ partijiet.
               
            
            
               Il-Protokoll il-ġdid bejn l-UE u l-Gżejjer Cook jippermetti lill-flotta tal-UE tistad fl-ilmijiet tas-sajd tal-Gżejjer Cook għal speċijiet ta’ tonn u jipprevedi għal opportunitajiet ta’ sajd kif ġej:
            
            
               –erba’ bastimenti tas-sajd għat-tonn bit-tartaruni tal-borża, b’aċċess għaż-żoni tas-sajd tal-Gżejjer Cook għal 100 jum fis-sena;
            
            
               –fuq talba, jistgħu jsiru disponibbli 110 ijiem addizzjonali possibbli fis-sena għall-flotta tal-UE.
            
            
               L-għan ta’ din il-proposta huwa li tiġi stabbilita d-distribuzzjoni fost l-Istati Membri dwar il-possibiltajiet tas-sajd offruti mill-Protokoll dwar l-implimentazzjoni tal-SFPA bejn l-UE u l-Gżejjer Cook.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  F’konformità mal-prijoritajiet tar-Regolament li jistabbilixxi l-politika komuni tas-sajd (ir-Regolament tal-PKS)
                     4
                  , il-Protokoll jipprevedi opportunitajiet tas-sajd għall-bastimenti tal-Unjoni fiż-żoni tas-sajd tal-Gżejjer Cook, abbażi tal-aqwa pariri xjentifiċi disponibbli u filwaqt li jħares ir-rakkomandazzjonijiet tad-WCPFC. Il-Protokoll jippermetti wkoll lill-Unjoni Ewropea u lill-Gżejjer Cook jaħdmu aktar mill-qrib flimkien biex jippromwovu l-użu responsabbli tar-riżorsi tas-sajd fiż-żoni tas-sajd tal-Gżejjer Cook u jippermettilhom jappoġġaw l-isforzi tal-Gżejjer Cook biex jiżviluppa s-settur tas-sajd tiegħu, fl-interess taż-żewġ partijiet. 
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Protokoll ġdid għall-implimentazzjoni tal-SFPA — li parti minnu tinvolvi din l-estensjoni proposta — jifforma parti mill-azzjoni esterna tal-UE mal-pajjiżi tal-Afrika, tal-Karibew u tal-Paċifiku (“AKP”), u jqis b’mod partikulari l-objettivi tal-UE fil-qasam tal-ħarsien tal-prinċipji demokratiċi u tad-drittijiet tal-bniedem.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  Il-bażi ġuridika hija l-Artikolu 43(3) tat-Trattat dwar il-Funzjonament tal-Unjoni Ewropea, li jistabbilixxi li l-Kunsill, fuq proposta tal-Kummissjoni, għandu jadotta l-miżuri dwar l-allokazzjoni tal-opportunitajiet tas-sajd. 
               
            
            
               •Sussidjarjetà (għall-kompetenza mhux esklużiva) 
            
            
               Il-proposta taqa’ taħt il-kompetenza esklużiva tal-Unjoni Ewropea.
            
            
               •Proporzjonalità
            
            
               Il-proposta hija proporzjonata mal-objettiv li jiġi stabbilit qafas ta’ governanza ġuridika, ambjentali, ekonomika u soċjali għall-attivitajiet tas-sajd imwettqa mill-bastimenti tal-Unjoni fl-ilmijiet ta’ pajjiżi terzi, kif stabbilit fl-Artikolu 31 tar-Regolament tal-PKS. Hija tikkonforma ma’ dawk id-dispożizzjonijiet, kif ukoll mad-dispożizzjonijiet dwar l-għajnuna finanzjarja lil pajjiżi terzi stabbiliti fl-Artikolu 32 ta’ dak ir-Regolament.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Saru konsultazzjonijiet mal-partijiet ikkonċernati fil-kuntest tal-evalwazzjoni tal-Protokoll għall-perjodu mill-2016 sal-2020. Ġew ikkonsultati wkoll l-esperti mill-Istati Membri waqt laqgħat tekniċi. Minn dawn il-konsultazzjonijiet ħareġ li jkun ta’ benefiċċju li jiġġedded il-Protokoll tas-Sajd mal-Gżejjer Cook. 
               
            
            
               •Konsultazzjonijiet mal-partijiet ikkonċernati
            
            
               
                  L-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili kif ukoll l-amministrazzjoni tas-sajd u r-rappreżentanti tas-soċjetà ċivili tal-Gżejjer Cook ġew ikkonsultati fil-kuntest tal-evalwazzjoni. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Il-Kummissjoni użat konsulent indipendenti għall-evalwazzjonijiet ex ante u ex post, f’konformità mal-Artikolu 31(10) tar-Regolament tal-PKS.
               
            
            
               •Valutazzjoni tal-impatt
            
            
               
                  Mhux applikabbli
               
            
            
               •Idoneità regolatorja u simplifikazzjoni
            
            
               
                  Mhux applikabbli
               
            
            
               •Drittijiet fundamentali
            
            
               Il-ftehim innegozjat jinkludi klawżola dwar il-konsegwenzi tal-ksur tal-elementi essenzjali tad-drittijiet tal-bniedem tal-Artikolu 9 tal-Ftehim ta’ Cotonou
                  5
               , jew tal-Artikolu korrispondenti fil-Ftehim suċċessur.
            
            
               4.IMPLIKAZZJONIJIET BAĠITARJI
            
            
               
                  L-abbozz tar-Regolament ma għandu l-ebda impatt fuq il-baġit tal-Unjoni.
               
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u l-arranġamenti ta’ monitoraġġ, ta’ evalwazzjoni u ta’ rappurtar
            
            
               L-arranġamenti dwar il-monitoraġġ huma previsti fl-SFPA u fil-Protokoll għall-implimentazzjoni tiegħu.
            
            
               2021/0310 (NLE)
            
            
               Proposta għal
            
            
               REGOLAMENT TAL-KUNSILL
            
            
               dwar l-allokazzjoni tal-opportunitajiet tas-sajd skont il-Protokoll (2021-2024) dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
                  6
                 (“il-Ftehim”), li ġie approvat bid-Deċiżjoni tal-Kunsill (UE) 2017/418
                  7
                daħal fis-seħħ fl-10 ta’ Mejju 2017. Il-Protokoll dwar l-implimentazzjoni tal-Ftehim (“il-Protokoll”) kien applikat b’mod proviżorju mill-14 ta’ Ottubru 2016
                  8
               , għal perjodu ta’ erba’ snin.
            
            
               (2)Il-Protokoll ġie estiż għal sena u għandu jiskadi fit-13 ta’ Novembru 2021
                  9
               .
            
            
               (3)Fis-7 ta’ Lulju 2020, il-Kunsill awtorizza lill-Kummissjoni tiftaħ negozjati mal-Gżejjer Cook għall-konklużjoni ta’ Protokoll ġdid li jimplimenta l-Ftehim ta’ Sħubija dwar is-Sajd Sostenibbli.
            
            
               (4)B’riżultat ta’ dawk in-negozjati, ġie inizjalat il-Protokoll fit-28 ta’ Lulju 2021.
            
            
               (5)Fil-[...], il-Kunsill adotta d-Deċiżjoni (UE) 2021/...
                  10
               , rigward l-iffirmar u l-applikazzjoni proviżorja tal-Protokoll il-ġdid, dment li tiġi konkluża f’data iktar tard. 
            
            
               (6)Jenħtieġ li l-opportunitajiet tas-sajd previsti fil-Protokoll jiġu allokati fost l-Istati Membri għall-perjodu kollu tal-applikazzjoni tal-Protokoll.
            
            
               (7)Jenħtieġ li dan ir-Regolament jidħol fis-seħħ mill-aktar fis possibbli minħabba l-importanza ekonomika tal-attivitajiet tas-sajd tal-Unjoni fiż-żoni tas-sajd tal-Gżejjer Cook u l-ħtieġa li titnaqqas kemm jista’ jkun l-interruzzjoni ta’ dawk l-attivitajiet mal-iskadenza tal-Protokoll attwali.
            
            
               (8)Il-Protokoll se jibda japplika fuq bażi proviżorja mid-data tal-iffirmar tiegħu sabiex ikunu jistgħu jitkomplew l-attivitajiet tas-sajd tal-bastimenti tal-Unjoni. Għalhekk, jenħtieġ li dan ir-Regolament jibda japplika mill-istess data,
            
            
               ADOTTA DAN IR-REGOLAMENT:
            
         
         
            
               Artikolu 1
            
            
               L-opportunitajiet tas-sajd stabbiliti skont il-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook (“il-Protokoll”) għandhom jitqassmu fost l-Istati Membri kif ġej:
            
            
               –Bastimenti tas-sajd għat-tonn bit-tartarun:
            
            
               –Spanja: tliet bastimenti
            
            
               –Franza:  bastiment wieħed
            
            
               Artikolu 2
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika minn [OPOCE, jekk jogħġobkom daħħlu d-data tal-iffirmar tal-Protokoll].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-DEĊIŻJONI TAL-KUNSILL li tawtorizza l-ftuħ tan-negozjati għal protokoll ġdid għall-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u għall-estensjoni possibbli tal-protokoll attwali għal dak il-Ftehim (ST 8848/20).
               
               
                  
                     (2)
                  
                        Il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook (ĠU L 131, 20.05.2016, p. 10).
               
               
                  
                     (3)
                  
                        Adottat tul it-3418 laqgħa tal-Kunsill Agrikoltura u Sajd fit-22 ta’ Ottubru 2015.
               
               
                  
                     (4)
                  
                        ĠU L 354, 28.12.2013, p. 22.
               
               
                  
                     (5)
                  
                        ĠU L 317, 15.12.2000, p. 3.
               
               
                  
                     (6)
                  
                        ĠU L 131, 20.05.2016, p. 3.
               
               
                  
                     (7)
                  
                        Id-Deċiżjoni tal-Kunsill (UE) 2017/418 tat-28 ta’ Frar 2017 dwar il-konklużjoni f’isem l-Unjoni Ewropea tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u tal-Protokoll ta’ Implimentazzjoni tiegħu (ĠU L 64, 10.3.2017, p. 1).
               
               
                  
                     (8)
                  
                        ĠU L 289, 25.10.2016, p.1.
               
               
                  
                     (9)
                  
                        ĠU L 395, 25.11.2020, p.1.
               
               
                  
                     (10)
                  
                        Id-Deċiżjoni tal-Kunsill (UE) 2021/… ta’ … 2021 dwar … (ĠU C […] ta’ […], p. […]).